**פרשת בלק: אף על פי כן ולמרות הכל, ברכה!!**

**הרב אלישע וולפין**

חברים יקרים מאוד,

**פרשת בלק מספרת לנו (שוב) על כוחו של הרצון. אפילו אלוהים, כביכול, לא מסוגל לעמוד בפני כוח הרצון האנושי! כשם שהוא לא עצר את קין מלרצוח את הבל, ולא מנע מחוה ואדם לאכול מעץ הדעת, והוא למונע את כל הזוועות המתרחשות בעולמנו כנגד חפים מפשע מדי יום ביומו, כך הוא לא מנע בפרשה שלנו מבלעם לצאת למסע הקללה הארור.**

הקוראים הקבועים של הדרשות שאני שולח, בוודאי ישימו לב שיש מוטיבים חוזרים בדרשותיי. אני מרבה לכתוב על הרצון, על מסע האדם, על ערך הברכה, ועוד. אלו הנושאים המעסיקים אותי באופן אישי כבר שנים. כל אדם שבא לדרוש את התורה, יפגוש בה פעם אחר פעם את הנושאים המעסיקים אותו. הוא בכלל לא יראה את אינסוף הנושאים האחרים שהתורה עוסקת בהם, למרות שכל תחומי החוויה האנושית כלולים בתורה. כך יוצא שבמפגש האינטימי של האדם עם התורה, שבוע אחרי שבוע, שנה אחרי שנה, כל אחד יפגוש בין שורותיה את עצמו ואת ענייניו... עד שיום אחד הוא שם לב, שמזה זמן ניבט אליו מתוך הטקסט המקודש נושא חדש, בעוד שנושא אחר, שמזה שנים היה מרכז עיסוקו, לפתע נעלם! ואז הוא מבין שבלי משים הוא מיצה את שיעור החיים ההוא, והוא עבר ל"קורס" הבא. אז כן, אני עדיין עובד על הרצון... אולי זה הקיבוצניק שבי שעדיין מרפא את המקום ההוא שבו הרצונות האישיים פינו מקום לטובת הרצונות הקולקטיביים, הרצונות של אסיפת הקיבוץ, צבא הגנה לישראל או תקומת העם בארצו.

הנה הפרשה בקצרה: בלק מלך מואב משחד את בלעם, הקוסם הפגאני האזורי, שיבוא ויקלל את בני ישראל העוברים בשטחו בדרך לארץ כנען, למען יתיש את כוחם, כדי שמואב יוכלו להילחם בם ולגרשם.

בלעם, הוא אמנם נביא פגאני, אבל הוא ירא ה'! הוא קשוב לו והוא מתעקש "לתקשר" רק את הקול האלוהי. בקריאה פשטנית נראה שבלעם הוא צדיק גדול. אם כן מדוע, גם התורה וגם חז"ל מתייחסים אליו כרשע מרושע? ומה הקשר של כל זה כוחו של הרצון?

להלן הסיפור בארבע סצנות (במדבר פרק כ"ב):

**סצנה ראשונה, ההזמנה**: **"ה. וַיִּשְׁלַח**[בלק, מלך מואב]**מַלְאָכִים אֶל-בִּלְעָם בֶּן-בְּעֹר פְּתוֹרָה, אֲשֶׁר עַל-הַנָּהָר אֶרֶץ בְּנֵי-עַמּוֹ, לִקְרֹא-לוֹ  לֵאמֹר: הִנֵּה עַם יָצָא מִמִּצְרַיִם הִנֵּה כִסָּה אֶת-עֵין הָאָרֶץ וְהוּא יֹשֵׁב מִמֻּלִי.  ו. וְעַתָּה לְכָה-נָּא אָרָה-לִּי**[קלל עבורי]**אֶת-הָעָם הַזֶּה כִּי-עָצוּם הוּא מִמֶּנִּי, אוּלַי אוּכַל נַכֶּה-בּוֹ וַאֲגָרְשֶׁנּוּ מִן-הָאָרֶץ  כִּי יָדַעְתִּי אֵת אֲשֶׁר-תְּבָרֵךְ מְבֹרָךְ וַאֲשֶׁר תָּאֹר יוּאָר.  ז. וַיֵּלְכוּ זִקְנֵי מוֹאָב וְזִקְנֵי מִדְיָן וּקְסָמִים בְּיָדָם וַיָּבֹאוּ אֶל-בִּלְעָם וַיְדַבְּרוּ אֵלָיו דִּבְרֵי בָלָק".**

**סצנה שנייה, תשובתו של בלעם**: **"ח. וַיֹּאמֶר אֲלֵיהֶם לִינוּ פֹה הַלַּיְלָה וַהֲשִׁבֹתִי אֶתְכֶם דָּבָר כַּאֲשֶׁר יְדַבֵּר ה' אֵלָי וַיֵּשְׁבוּ שָׂרֵי-מוֹאָב עִם-בִּלְעָם.**[צדיק! אלא אם כן תאמרו, ובצדק לדעתי, שעצם העובדה שבלעם היה מוכן לשקול את האפשרות של לקלל, לא חשוב את מי, היא כבר תעודת שפלות ורשעות!]**ט. וַיָּבֹא אֱלֹהִים אֶל-בִּלְעָם וַיֹּאמֶר מִי הָאֲנָשִׁים הָאֵלֶּה עִמָּךְ?**[כרגיל, שאלה מעניינת – מה, אלוהים לא יודע? אלא שלא ברור אם בלעם  יודע – באמת יודע! כמו שאנחנו לא באמת יודעים מי הוא האדם הניצב מולנו. גם את עצמנו אנחנו בקושי מכירים]**. י. וַיֹּאמֶר בִּלְעָם אֶל-הָאֱלֹהִים, בָּלָק בֶּן-צִפֹּר מֶלֶךְ מוֹאָב שָׁלַח אֵלָי.  יא. הִנֵּה הָעָם הַיֹּצֵא מִמִּצְרַיִם וַיְכַס אֶת-עֵין הָאָרֶץ, עַתָּה לְכָה קָבָה-לִּי אֹתוֹ**[אופס, שינוי קל מהמקור – קבה-לי, במקום ארה-לי]**אוּלַי אוּכַל לְהִלָּחֶם בּוֹ וְגֵרַשְׁתִּיו.  יב. וַיֹּאמֶר אֱלֹהִים אֶל-בִּלְעָם לֹא תֵלֵךְ עִמָּהֶם לֹא תָאֹר אֶת-הָעָם כִּי בָרוּךְ הוּא!**[משפט חזק וחשוב!]**יג. וַיָּקָם בִּלְעָם בַּבֹּקֶר וַיֹּאמֶר אֶל-שָׂרֵי בָלָק לְכוּ אֶל-אַרְצְכֶם  כִּי מֵאֵן ה' לְתִתִּי לַהֲלֹךְ עִמָּכֶם".**[עד כאן, בלעם עוד יוצא סביר מהסיפור, אבל, כמו בחיים, הסיפור לא נגמר כאן].

**סצנה שלישית, כש"הַשֹּׁחַד יְעַוֵּר עֵינֵי חֲכָמִים וִיסַלֵּף דִּבְרֵי צַדִּיקִים" (דברים ט"ז, י"ט): "יד. וַיָּקוּמוּ שָׂרֵי מוֹאָב וַיָּבֹאוּ אֶל-בָּלָק וַיֹּאמְרוּ" "מֵאֵן בִּלְעָם הֲלֹךְ עִמָּנוּ".  טו. וַיֹּסֶף עוֹד בָּלָק שְׁלֹחַ שָׂרִים רַבִּים וְנִכְבָּדִים מֵאֵלֶּה.  טז. וַיָּבֹאוּ אֶל-בִּלְעָם וַיֹּאמְרוּ לוֹ כֹּה אָמַר בָּלָק בֶּן-צִפּוֹר אַל-נָא תִמָּנַע מֵהֲלֹךְ אֵלָי.  יז כִּי-כַבֵּד אֲכַבֶּדְךָ מְאֹד וְכֹל אֲשֶׁר-תֹּאמַר אֵלַי אֶעֱשֶׂה וּלְכָה-נָּא קָבָה-לִּי**[עכשיו גם השליחים אומרים "קבה-לי". מעניין!] **אֵת הָעָם הַזֶּה.  יח. וַיַּעַן בִּלְעָם וַיֹּאמֶר אֶל-עַבְדֵי בָלָק, אִם-יִתֶּן-לִי בָלָק מְלֹא בֵיתוֹ כֶּסֶף וְזָהָב לֹא אוּכַל לַעֲבֹר אֶת-פִּי ה' אֱלֹהָי לַעֲשׂוֹת קְטַנָּה אוֹ גְדוֹלָה**[צדיק גדול!!! יצא טוב. אבל אז...:]**יט. וְעַתָּה שְׁבוּ נָא בָזֶה גַּם-אַתֶּם הַלָּיְלָה וְאֵדְעָה מַה-יֹּסֵף ה' דַּבֵּר עִמִּי.**[במילים אחרות, אולי גם אלוהים ראה את ערימות הכסף שהנחתם לפני, ואולי גם הוא יתרצה וייתן לי ללכת עמכם ולקלל את בני ישראל].**כ. וַיָּבֹא אֱלֹהִים אֶל-בִּלְעָם**[בחלום ה]**לַיְלָה וַיֹּאמֶר לוֹ: אִם-לִקְרֹא לְךָ בָּאוּ הָאֲנָשִׁים קוּם לֵךְ אִתָּם, וְאַךְ אֶת-הַדָּבָר אֲשֶׁר-אֲדַבֵּר אֵלֶיךָ אֹתוֹ תַעֲשֶׂה.  כא. וַיָּקָם בִּלְעָם בַּבֹּקֶר**[אוי כמה הוא שש לצאת לדרך]**וַיַּחֲבֹשׁ אֶת-אֲתֹנוֹ**[כפי שעשה אברהם אבינו כשיצא לעקוד את בנו!!!]**וַיֵּלֶךְ עִם-שָׂרֵי מוֹאָב".**

**סצנה רביעית, אין דבר העומד בפני הרצון, גם לא אלוהים: "כב. וַיִּחַר-אַף אֱלֹהִים כִּי-הוֹלֵךְ הוּא..."** [וכאן מופיע הסיפור המפורסם על האתון המדברת, כשבלעם מגלה עד כמה עלוב הוא, שאפילו אתונו רואה את מלאך ה' בעוד הוא אינו רואה דבר]**.**

**לא להכפיש את בלעם באתי היום, שהרי, אנחנו איננו טובים ממנו. כמוני – כמוך - כאתונך...**

אנחנו רוצים דבר מה, למרות שאנחנו יודעים שאלוהים – או אם תרצו, המצפון, או "השכל הנעלם" – אומרים לנו מפורשות "לא!" (כי זה לא באמת טוב לנו, זה לא טוב לחברה ולעולם, או שזה לא בריא, וכן הלאה). אבל אין הם יכולים לעמוד בפני רצוננו העיקש.

מחר י"ז בתמוז. נכנסים "שלושת השבועות", לבין המיצרים, מתקרבים לתשעה באב, יום החורבן הגדול. השבוע גם ציינו שנה ל"צוק איתן". והנה באה פרשת בלק ומספרת לנו שעם ישראל הוא עם מבורך!!! שאין לקלל אותו (כפי שהובטח לאברהם: "מקללך אאור"!). אז איך ייתכן "שבכל דור ודור קמים עלינו לכלותינו, והקב"ה מצילנו מידם" (מההגדה)?

הברכה של עם ישראל איננה ברכה אישית – אין היא אומרת דבר וחצי דבר – טוב או רע - על אף אחד מאתנו באופן אישי. **היא כן באה ואומרת שמסע החיים, אותה תנועה אינסופית של האלוהי בעולם - זו המוציאה את הבריאה מן הכוח אל הפועל כל יום מחדש, ומוציאה את כל מה שמשועבד לחירות – התנועה הזו הינה מסע מבורך, מסע אל עבר הברכה, מסע שאלוהים כבר החליט לגביו, *אפריורית*, שהוא לטובה העליונה!**

**אפשר לרצות לחבל בתנועה הזו של החיים עצמם. רבים רצו ואף ניסו לפורר את חיי האומה ואף את חיי העולם כלו. אפשר לתקוע מקלות בגלגלי האבולוציה האלוהית. שהרי אין דבר העומד בפני הרצון...**

**אין דבר העומד בפני הרצון... למעט דבר אחד: הכוח האלוהי המניע את  הגלגל הענק הזה, שנקרא חיים. הגלגל נוע ינוע, והוא ינוע לטובה ולברכה.**

**בהכרח!**

**יהי רצון מלפניך, ה' אלוהינו ואלוהי אבותינו ואמותינו, שנדע לפנות לרצונך דרך. צמצם את הפער בין רצוננו לרצונך, שמעשינו יהיו לברכה בעולם שבראת ולא לקללה (חלילה), להעצמת החיים ולא לצמצומם (חלילה).**

שבת שלום, שבת של ברכה,

אלישע